പ്രത്യേക സേവനങ്ങളും ഫീച്ചറുകളും
ഇന്ത്യയുടെ ജി 20 അധ്യക്ഷതക്ക് കീഴിലുള്ള മൂന്നാമത് ജി 20 ഫ്രെയിംവർക്ക് പ്രവർത്തക സമിതി യോഗം ഇന്ന് കൊച്ചിയിൽ സമാപിച്ചു
കൊച്ചി: ജൂൺ 14, 2023
ഇന്ത്യയുടെ ജി 20 അധ്യക്ഷതക്ക് കീഴിലുള്ള മൂന്നാമത് ജി 20 ഫ്രെയിംവർക്ക് പ്രവർത്തക സമിതി  യോഗം ഇന്ന് കൊച്ചിയിൽ വിജയകരമായി പര്യവസാനിച്ചു. 2023 ജൂൺ 13,14 തിയ്യതികളിലാണ് യോഗം നടന്നത്. ഇന്ത്യാ ഗവൺമെന്റിന്റെ ധനകാര്യ മന്ത്രാലയത്തിലെ മുഖ്യ സാമ്പത്തിക ഉപദേഷ്ടാവ് ഡോ. വി അനന്ത നാഗേശ്വരനും, ഡെപ്യൂട്ടി ഡയറക്ടർ, HM ട്രഷറി,UK, ടോം ഹെമിംഗ് വേ യും സംയുക്തമായി യോഗത്തിന്റെ അധ്യക്ഷ പദവി അലങ്കരിച്ചു. ജി 20 അംഗരാജ്യങ്ങളിൽ നിന്നും ക്ഷണിക്കപ്പെട്ട രാജ്യങ്ങളിൽ നിന്നും വിവിധ അന്താരാഷ്ട്ര, പ്രാദേശിക സംഘടനകളിൽ നിന്നുമുള്ള 75-ലധികം പ്രതിനിധികൾ യോഗത്തിൽ പങ്കെടുത്തു.
സ്ഥൂലസാമ്പത്തിക ശാസ്ത്ര രംഗത്തെ ആഗോള പ്രശ്നങ്ങൾ ചർച്ച ചെയ്തതായും ആഗോള സമ്പദ്വ്യവസ്ഥയുടെ ശക്തവും സുസ്ഥിരവും സന്തുലിതവും സമഗ്രവുമായ വളർച്ച  ഉറപ്പാക്കുന്നതിന് അന്താരാഷ്ട്ര സാമ്പത്തിക സഹകരണം എങ്ങനെ വർദ്ധിപ്പിക്കാമെന്നതിൽ ശ്രദ്ധ കേന്ദ്രീകരിക്കുമെന്നും ഫ്രെയിംവർക്ക് പ്രവർത്തക സമിതി യോഗത്തിന് ശേഷം നടന്ന വാർത്താ സമ്മേളനത്തിൽ മുഖ്യ സാമ്പത്തിക ഉപദേഷ്ടാവ് ഡോ. വി അനന്ത നാഗേശ്വരൻ പറഞ്ഞു. അന്താരാഷ്ട്ര നാണ്യ നിധി , ലോകബാങ്ക് തുടങ്ങിയ അന്താരാഷ്ട്ര സംഘടനകൾ മുന്നോട്ട് വച്ച പ്രമേയങ്ങൾ അടിസ്ഥാനമാക്കി സമകാലിക ആഗോള സാമ്പത്തിക വീക്ഷണത്തെക്കുറിച്ച് വിശദമായ ചർച്ചകൾ നടന്നു. ഗ്ലോബൽ സൗത്ത് നേരിടുന്ന വിഷയങ്ങളിൽ ശ്രദ്ധ കേന്ദ്രീകരിക്കാനും അംഗരാജ്യങ്ങളുടെ നയാനുഭവങ്ങളെക്കുറിച്ച് യോജിച്ച ധാരണ വികസിപ്പിക്കാനും ആഗോള സഹകരണം മെച്ചപ്പെടുത്താൻ കഴിയുന്ന മേഖലകൾ തിരിച്ചറിഞ്ഞു പരസ്പരധാരണ വളർത്താനും G20 കരട് റിപ്പോർട്ട് ആഹ്വാനം പ്രകാരമാണ് ചർച്ചകൾ നടന്നത്.
രാജ്യങ്ങൾ, നയപരമായ പ്രതികരണങ്ങൾ രൂപീകരിക്കുമ്പോൾ പരിമിതികൾ മറികടന്ന് ഭക്ഷ്യ-ഊർജ്ജ അരക്ഷിതാവസ്ഥ കൈകാര്യം ചെയ്യുന്നതിൽ 'ട്രേഡ്-ഓഫുകളുടെ' വിഷയം FWG പരിശോധിക്കുന്നു എന്ന് മുഖ്യ സാമ്പത്തിക ഉപദേഷ്ടാവ് പറഞ്ഞു. പരിവർത്തന പാതകളെ സംബന്ധിച്ചിടത്തോളം, പ്രാഥമികമായും ദീർഘകാലാടിസ്ഥാനത്തിലുള്ള വർദ്ധിച്ച നിക്ഷേപത്തിലൂടെ വളർച്ചയിൽ ഹരിത പരിവർത്തനത്തിന് ചെലുത്താനാകുന്ന നല്ല സ്വാധീനത്തെക്കുറിച്ച് വിശാലമായ ധാരണ രൂപം കൊണ്ടിട്ടുണ്ട് എന്നും അദ്ദേഹം അഭിപ്രായപ്പെട്ടു.
അഞ്ച് സെഷനുകളിലായി നടന്ന രണ്ട് ദിവസത്തെ യോഗത്തിൽ, ഭക്ഷ്യ-ഊർജ്ജ അരക്ഷിതാവസ്ഥയുടെ സ്ഥൂല സാമ്പത്തിക ആഘാതങ്ങളെക്കുറിച്ചും ആഗോള സമ്പദ്വ്യവസ്ഥയിൽ അവ ചെലുത്തുന്ന പ്രത്യാഘാതങ്ങളെക്കുറിച്ചും കാലാവസ്ഥാ വ്യതിയാനം മൂലമുണ്ടാകുന്ന സ്ഥൂല സാമ്പത്തിക അപകടസാധ്യതകൾ വിലയിരുത്തുന്നതിനായി FWG മുന്നോട്ടുവയ്ക്കുന്ന മുൻഗണനാ മേഖലകളെക്കുറിച്ചും പരിവർത്തന പാതകളെ സംബന്ധിച്ചും വിശദമായ ചർച്ചകൾ നടന്നു. ആഗോള സാമ്പത്തിക വീക്ഷണത്തെക്കുറിച്ചും സാമ്പത്തിക ആഗോളവൽക്കരണം, വിഘടനം, സാമ്പത്തിക സ്ഥിരത എന്നിവയുമായി ബന്ധപ്പെട്ട സ്ഥൂല സാമ്പത്തിക അപകടസാധ്യതകളെക്കുറിച്ചും ചർച്ചകൾ നടന്നു.
ഉയർന്നുവരുന്ന സാമ്പത്തിക അപകടസാധ്യതകളെക്കുറിച്ചും സാമ്പത്തിക പരാധീനതകളെക്കുറിച്ചും ജാഗ്രത പാലിക്കേണ്ടതിന്റെ പ്രാധാന്യവും പണപ്പെരുപ്പത്തിനെതിരെ പോരാടുകയും രാജ്യങ്ങളിലെ സാഹചര്യങ്ങൾ വിലയിരുത്തിയുള്ള നടപടികളിലൂടെ ദുർബലരായവരെ സംരക്ഷിക്കുകയും ചെയ്യേണ്ടതിന്റെ പ്രാധാന്യവും G20 അംഗങ്ങൾ ഊന്നിപ്പറഞ്ഞു.
ഭക്ഷ്യ-ഊർജ്ജ അരക്ഷിതാവസ്ഥയുടെ സ്ഥൂലസാമ്പത്തിക ആഘാതങ്ങളെക്കുറിച്ചും കാലാവസ്ഥാ വ്യതിയാനം, പരിവർത്തന നയങ്ങൾ എന്നിവയിൽ നിന്ന് ഉടലെടുക്കുന്ന സ്ഥൂല സാമ്പത്തിക അപകടസാധ്യതകളെക്കുറിച്ചും അംഗങ്ങൾക്കിടയിൽ യോജിച്ച ധാരണ വികസിപ്പിക്കാനും യോഗം ലക്ഷ്യമിട്ടിരുന്നു. 2023 ജൂലൈ 17-18 തീയതികളിലായി ഗാന്ധിനഗറിൽ നടക്കാനിരിക്കുന്ന യോഗത്തിൽ ജി20 ധനമന്ത്രിമാരുടെയും കേന്ദ്ര ബാങ്ക് ഗവർണർമാരുടെയും  പരിഗണനയ്ക്കായി സമർപ്പിക്കുന്നതിനുള്ള FWG യുടെ പ്രധാന രേഖകൾ അന്തിമമാക്കാൻ യോഗത്തിലെ ചർച്ചകൾ സഹായകമായി.
രണ്ടാം ദിവസം, "സാമ്പത്തിക ആഗോളവത്കരണം - അവസരങ്ങളും അപകടസാധ്യതകളും" എന്ന വിഷയത്തിൽ നടന്ന പാനൽ ചർച്ചയിൽ അക്കാദമിക് വിദഗ്ധർ, നയരൂപകർത്താക്കൾ, നിർവ്വാഹകർ എന്നിവരുടെ സാന്നിധ്യം ഉണ്ടായിരുന്നു. കാലാവസ്ഥവ്യതിയാനം നേരിടുന്നതിനും വികസന ലക്ഷ്യങ്ങൾ നേടാനും സ്വകാര്യ മൂലധനത്തിൽ ശ്രദ്ധ കേന്ദ്രീകരിക്കുന്ന പശ്ചാത്തലത്തിൽ സാമ്പത്തിക ആഗോളവത്കരണത്തിൽ രാജ്യങ്ങൾ അഭിമുഖീകരിക്കുന്ന സ്ഥൂല സാമ്പത്തിക നയ വെല്ലുവിളികളെക്കുറിച്ച് യോജിച്ച ധാരണ വളർത്തിയെടുക്കാൻ യോഗം ലക്ഷ്യമിട്ടിരുന്നു. കോർണൽ യൂണിവേഴ്സിറ്റിയിലെ പ്രൊഫ ഈശ്വർ പ്രസാദായിരുന്നു പരിപാടിയുടെ മോഡറേറ്റർ. അന്താരാഷ്ട്ര നാണ്യ നിധിയിൽ നിന്നുള്ള ശേഖർ അയ്യർ, ബ്രസീൽ ധനകാര്യ മന്ത്രാലയത്തിൽ നിന്നുള്ള ഫെർണാണ്ടോ സി അൽകാരാസ്, ബാങ്ക് ഓഫ് ഇംഗ്ലണ്ടിൽ നിന്നുള്ള ജെറമി മാർട്ടിൻ, ഇന്ത്യയിലെ ആന്ധ്രാപ്രദേശ് സർക്കാരിൽ നിന്നുള്ള ഗുൽസാർ നടരാജൻ എന്നിവരായിരുന്നു പാനലിസ്റ്റുകൾ.
സാമ്പത്തിക പരാധീനതകളുമായി ബന്ധപ്പെട്ട് സാമ്പത്തിക സ്ഥിരതയിലുണ്ടാകാനിടയുള്ള അപകടസാധ്യതകളെക്കുറിച്ചുള്ള ഫലപ്രദമായ ചർച്ചയും യോഗത്തിൽ നടന്നു. ഈ സെഷനിൽ, അംഗങ്ങൾ അപകടസാധ്യതകളെക്കുറിച്ചുള്ള അവരുടെ വിലയിരുത്തലും സാമ്പത്തിക സ്ഥിരതയിലുണ്ടാകാനിടയുള്ള അപകടസാധ്യതകളിൽ നിന്ന് രക്ഷ നേടുന്നതിനുള്ള സഹകരണം വളർത്തുന്നതിനുള്ള വഴികളും ചർച്ച ചെയ്തു.
G20 ചർച്ചകളെ കൂടുതൽ ഉൾക്കൊള്ളുന്നതും ജനകേന്ദ്രീകൃതവുമാക്കാൻ റിസർവ് ബാങ്ക് ഓഫ് ഇന്ത്യ ജനപങ്കാളിത്തത്തോടെയുള്ള  ഒട്ടേറെ പരിപാടികളും സംഘടിപ്പിച്ചു. സാമ്പത്തിക സാക്ഷരതയെക്കുറിച്ചുള്ള പരിപാടികൾ, ജി 20 യെക്കുറിച്ചുള്ള ബോധവൽക്കരണ പരിപാടി, പെയിന്റിംഗ് മത്സരം, പരസ്യവാചക രചന, നോട്ട് കൈമാറ്റ മേള എന്നിവയും പൊതുജനങ്ങളെയും വിദ്യാർത്ഥികളെയും സ്വാശ്രയ സംഘങ്ങളെയും ലക്ഷ്യമിട്ടുള്ള പരിപാടികളും ഇതിൽ ഉൾപ്പെട്ടു.
ഡച്ച് പാലസ്, പരദേശി സിനഗോഗ്, സെന്റ് ഫ്രാൻസിസ് ചർച്ച് തുടങ്ങിയ പ്രാദേശിത്തെ പ്രധാന സ്ഥലങ്ങളിലേക്ക് പ്രതിനിധികളെ വിനോദയാത്രയ്ക്ക് കൊണ്ടുപോയി. കേരളത്തിലെ വിശാല കൊച്ചി മേഖലയിൽ സർവീസ് നടത്തുന്ന സംയോജിത ഫെറി ഗതാഗത സംവിധാനമായ പ്രശസ്തമായ വാട്ടർ മെട്രോയിലും പ്രതിനിധികൾക്ക് യാത്ര ചെയ്തു.
കേരളത്തിന്റെ സമ്പന്നമായ സാംസ്കാരിക പൈതൃകവും സ്വാദിഷ്ടമായ പാചകരീതിയും ആസ്വദിക്കുന്നതിനായി പ്രതിനിധികൾക്ക് 'രാത്രി ഭോജ് പർ സംവാദും'  ഒരു സാംസ്കാരിക പരിപാടിയും സംഘടിപ്പിച്ചു.
(Visitor Counter : 52